Dag 26 - KiesKerk
Dag 26 – Moenie kwaad vir kwaad vergeld nie
Here, gee ons wysheid in oomblikke van rusie
Neem ons woorde en maak hulle opbouend
Neem ons hande en hou hulle oop om te ontvang maar ook om te gee
Laat ons mekaar altyd met U oë sien
Heilige Gees, maak ons instrumente van u vrede. Help ons om respekvol met mekaar om te gaan, om aandagtig te luister, en om met sagte woorde te antwoord. Amen.
Wie wen in ons verhouding?
Ons gesprek vandag fokus op drie vrae. Die eerste vraag is: Hoekom hou ons telling wanneer ons sport beoefen? Die antwoord is redelik voor die hand liggend: om te sien wie wen. Die meeste mense sal erken dat hulle beslis meer daarvan hou om te wen as om te verloor. Die tweede vraag is: Hoe, dink julle, hou ons in ons verhoudings telling? Ons kyk wie het meer goeie dinge gedoen as die ander, of wie het die ander die meeste kere onregverdig behandel. Nou vir die laaste vraag: Wat, dink julle, doen dit aan verhoudings as ons telling hou en daar is mense wat wen en mense wat verloor?
Die antwoord op hierdie laaste vraag is dat dit verhoudings vernietig. As jy iets vir iemand anders doen net omdat jy iets terugverwag, of as jy op 'n lelike manier terugantwoord, "want sy was eerste ongeskik met my," leef jy in 'n wêreld waar kwaad vir kwaad vergeld word. In hierdie soort verhoudings word geen goeie dade onvoorwaardelik gedoen nie.
Neem 'n stuk papier en skryf hierdie opskrif groot bo-aan: Familie Scorecard. Gee vir elkeen in die huis kans om die stuk papier een keer middeldeur te skeur. Afhangende van die getal mense in julle huis kan hierdie vel papier redelik flenters wees as julle klaar is. Die punt wat julle maak, is: In hierdie huis hou ons nie telling nie! Ons werk eerder vir die belange van al die mense wat hierdie ruimte met mekaar deel.
Wanneer iemand ons kwaad maak of seermaak, wil ons partykeer ook iets aan hulle doen om hulle terug te kry. As gelowiges vra Jesus vir ons om anders op te tree. Ons moet altyd deur ons dade vir mense herinner dat Jesus in beheer van ons lewe is. Dit gaan gebeur dat mense jou kwaad maak of seermaak, of dalk maak jy iemand anders kwaad of seer. Hoe ons daarop reageer, moet wys dat Jesus in ons leef.
Hoekom dink jy wil Jesus hê moet ons nie ander op 'n soortgelyke manier terugkry vir wat hulle aan ons gedoen het nie?
Wat kan ons doen as iemand ons kwaad maak of seergemaak het?
Teken 'n paar emoji's op papier. Vra gerus vir iemand wat 'n selfoon het om vir jou voorbeelde van emoji's te wys. Teken sommer 'n groot verskeidenheid. As jy klaar is, knip hulle uit en sit hulle in 'n houer. Wanneer iemand jou in die volgende paar dae kwaad maak of hartseer maak, soek die emoji wat pas by wat jy voel. Soek dan 'n vriendelike of liefdevolle emoji wat jy vir die persoon kan gee in plaas daarvan om hom of haar terug te kry.
– Wat sou jy in die figuurtjies se hande wou sit?
Neem dit op en deel dit met ons op sosiale media met die hutsmerk #aftelkunsies
Die dagstukkies is my en my twee kinders se bymekaarkomtyd. Dankie vir die groot genade wat julle elke dag vir ons gee. Dis kosbaar en vir ons gestuur op die regte tyd.
– Sandra Kotze
Ek hoop u gaan voort met die Bybelstudie. Ek het dit regtig geniet! Dit was my hoogtepunt elke dag in hierdie lockdown.